पल्सर स्पोर्ट्स  अवार्ड आज
नेपाल खेलकुद पत्रकार मञ्च (एनएसजेएफ) को आयोजनामा हुने पल्सर स्पोर्ट्स अवार्ड २०७३ सोमबार प्रज्ञा प्रतिष्ठान, काठमाडौंमा आयोजना हुँदैछ । 
काठमाडौं — नेपाल खेलकुद पत्रकार मञ्च (एनएसजेएफ) को आयोजनामा हुने पल्सर स्पोर्ट्स अवार्ड २०७३ सोमबार प्रज्ञा प्रतिष्ठान, काठमाडौंमा आयोजना हुँदैछ । अवार्डको १४ औं संस्करण २०७३ सालमा आफ्नो खेल क्षेत्रबाट अतुलनीय योगदान पुर्‍याउने खेलाडी, प्रशिक्षक, खेल अधिकारी वा संस्थालाई गरी विभिन्न आठ विधामा सम्मानित गरिनेछ ।वर्षको उत्कृष्ट पुरुष खेलाडीको मनोनयनमा क्रिकेटका शरद भेषावकर, फुटबलका किरण चेम्जोङ, ब्याडमिन्टनका रत्नजित तामाङ, एथलेटिक्सका सोमबहादुर कुमाल र भलिबलका मानबहादुर श्रेष्ठ तथा महिलामा कान्छीमाया कोजू, नङ्सलदेवी तामाङसँगै आर्चरीकी ज्ञानु अवाले, फुटबलकी सावित्रा भण्डारी र एथलेटिक्सकी सरस्वती भट्टराई परेका छन् । वर्षका उत्कृष्ट युवा खेलाडीमा क्रिकेटका दीपेन्द्रसिंह ऐरी, फुटबलका अनन्त तामाङ, जुडोकी मनिता प्रधान, भारोत्तोलनकी कमला श्रेष्ठ र भलिबलकी प्रतिभा माली तथा प्रशिक्षकमा फुटबलका ग्योतोकु कोजी र मेघराज केसी, एथलेटिक्सका पुष्पराज ओझा, क्रिकेटका जगत टमाटा र ब्याडमिन्टनका किरण थापा छन् । पिपुल्स च्वाइस अवार्डको मनोनयनमा एथलेटिक्सकी कान्छीमाया, पौडीकी गौरिका सिंह, क्रिकेटका दीपेन्द्रसिंह ऐरी, फुटबलका सुजल श्रेष्ठ र जुडोकी फुपूल्हामु खत्री परेका छन् । मञ्चले उत्कृष्ट पुरुष, महिला र पिपुल्स च्वाइस अवार्ड विजेतासँगै  प्रशिक्षकलाई पनि पल्सर मोटरसाइकल प्रदान गर्ने जनाएको छ । अन्य विधाका विजेतालाई ५० हजार रुपैयाँसहित गिफ्ट ह्याम्पर प्रदान गरिनेछ । 